

Η επιστολή του κ. Τίγκα προς τον Διοικητή Τροχαίας της Αγίας Παρασκευής:

|  |  |
| --- | --- |
| **«ΠΡΟΣ**: **κ. Μπακαλώνη Αργ.**  Αστυνόμο Α Διοικητή Τμήμ. Τροχαίας Αγ. Παρασκευής  Κανάρη 6 - 15354 Γλυκά Νερά  | **Κώστας Τίγκας**Αντιστράτηγος ε.α Επικεφαλής Ανεξάρτητης Ενωτικής Κίνησης Παπάγου – Χολαργού (Μείζων Αντιπολίτευση)Ρέππα 9 - 15669 - Παπάγου Παπάγου, 25 Αυγούστου 2018 |
| **ΚΟΙΝ**.: κ. Αδραχτά Αλεξία  |  |

**ΘΕΜΑ:** Συνεχής μεταμεσονύκτια ηχορύπανση στον Παπάγο

**ΣΧΕΤ.:** Το από 14:50/20 Αυγούστου 2018 e–mail 160 κατοίκων

Αξιότιμε κ. Διοικητά,

 Θα ήθελα να σας ενημερώσω ότι εδώ και τρεις περίπου μήνες κάθε βράδυ (μετά τη 01:00 π.μ.) διέρχονται μηχανές στην οδό Αναστάσεως από το ύψος της οδού Εθνικής Αμύνης προς την έξοδο της Αττικής οδού, με πολύ υψηλή ταχύτητα, κυρίως λόγω αυτοσχέδιων αγώνων, με αποτέλεσμα να δημιουργείται έντονη ηχορύπανση.

 Οι μηχανές, οι οποίες πολλές φορές είναι δεκάδες, παραμένουν στην συγκεκριμένη περιοχή καθ᾽ όλη τη διάρκεια της νύχτας, και ανεβοκατεβαίνουν τον ίδιο δρόμο ασταμάτητα, προκαλώντας αφόρητη ενόχληση σε όλους τους περίοικους.

Τα γεγονότα αυτά έχουν τις ακόλουθες οδυνηρές συνέπειες:

* Παραβιάζεται το αναφαίρετο δικαίωμα της κοινής ησυχίας κατά τις εκ του νόμου οριζόμενες ώρες για κάθε δημότη.
* Υποβαθμίζεται η ποιότητα ζωής για τους κατοίκους του Δήμου μας.
* Δημιουργείται κίνδυνος από την υπερβολική ταχύτητα με την οποία κινούνται οι μηχανές, για τη σωματική ακεραιότητα των δημοτών και είναι πολύ πιθανό να σημειωθεί δυστύχημα.

 Η Αστυνομία έχει ειδοποιηθεί αρκετές φορές κατά το παρελθόν, χωρίς όμως να έχουν σημειωθεί μόνιμα και θετικά αποτελέσματα. Δυστυχώς, οι παρεμβάσεις της ΕΑ επιλύουν προσωρινά το πρόβλημα, καθώς αμέσως μετά την ημέρα της παρέμβασης της, οι μηχανές εμφανίζονται ξανά συνεχίζοντας με τρόπο προκλητικό και κοινωνικά απαράδεκτο την τεράστια ηχορύπανση.

 Η προσωπική μου παρέμβαση και η θερμή παράκλησή μου προς εσάς γίνεται γιατί αφενός ως πολίτης που ζει σε αυτό το Δήμο θεωρώ ανεπίτρεπτο να παρουσιάζονται τέτοια φαινόμενα που υποβαθμίζουν την ποιότητα ζωής των συμπολιτών μας και αφετέρου με το θεσμικό μου ρόλο ως επικεφαλής της Μείζονος Αντιπολίτευσης του Δήμου Παπάγου Χολαργού.

 Για να υπάρξει πληρέστερη ενημέρωσή σας για το συγκεκριμένο θέμα αλλά και για να σας περιγράψω αναλυτικά τις διαστάσεις αυτού του πολύ σημαντικού ζητήματος που απασχολεί τους κατοίκους του Παπάγου, θα ήθελα να σας επισκεφτώ το συντομότερο στο γραφείο σας.

 Σας ευχαριστώ εκ των προτέρων για ότι κάνετε και είμαι βέβαιος ότι θα πράξετε αυτό που το κύρος της Ελληνικής Αστυνομίας επιβάλει.

 Με εκτίμηση,

 Κώστας Τίγκας

 Αντιστράτηγος ε.α.

 Επικεφαλής Μείζονος Αντιπολίτευσης

 **Παπάγου – Χολαργού»**